Егорян Янэ сэшхуэр Iэзэу егъабзэ
Рио-де-Жанейрэ щекIуэкI XXXI Гъэмахуэ Олимп джэгухэм я ещанэ махуэращ Урысей Федерацэм и спортсменхэр ди лъахэгъу Мудрэн Беслъэн и щапхъэм щрикIуэфар. СэшхуэкIэ зэзэуэнымкIэ цIыхубзхэм я зэхьэзэхуэм дыщэ медалыр къыщихьащ Егорян Янэ.
Егорян Янэ
Ефимовэ Юлие
Я хьэрхуэрэгъу псори хагъащIэри, финалым щызэхуэзат илъэсиплI и пэкIэ Лондон щекIуэкIа Олимпиадэм етIуанэ щыхъуа Великая Софьерэ ныбжькIэ щIалэ дыдэ Егорян Янэрэ. ТIури Урысей Федерацэм и командэ къыхэхам хэт пэтми, абыхэм я зэпэщIэтыныгъэр гуащIэ дыдэ хъуащ. Бжыгъэр 14:14-у Егорян иужьрей удыныр и хьэрхуэрэгъум иридзащ икIи Олимп чемпион хъуащ. Великая Софье аргуэру дыжьыныр лъысащ.
Бразилием щекIуэкI Олимпиадэм хэтын папщIэ Ефимовэ Юлие бэлыхь куэд ишэчащ, допинг зрихьэ-лIауэ нэхъапэм тIэунейрэ зэрапэщIэхуам къыхэкIыу. ИкIэм-икIэжым, суд пащхьэ псоми хей щащIыжри, иужь дыдэ махуэм Рио-де-Жанейрэ ягъэкIуащ. Япэу зыхэта метри 100-м брассу псым есынымкIэ зэхьэзэхуэм Ефимовэм дыжьын медалыр къыщихьащ, ауэ а дамыгъэр дыщэм ефIэкIыу пхужыIэнущ. Юлие гуфIэгъуэ нэпсым зэщIищтат. АрщхьэкIэ текIуахэр щагъэлъапIэм дыщэмрэ жэзымрэ зылъыса США-м и спортсменкэхэр, зэрыхабзэу, Ефимовэм къехъуэхъуакъым икIи нэмыплъ къратащ.
Спорт гимнастикэмкIэ Урысей Федерацэм и цIыхухъу командэ къыхэхар (Аблязин, Белявский, Куксенков, Нагорный, Стретович) гуп зэпеуэм етIуанэ щыхъуащ. Илъэс пщыкIух ипэкIэщ ди къэралым щыщхэм иужьу абыкIэ медалхэр къыщахьыфар. Бжьыпэр зыубыда японхэм ди щIалэхэр къазэрыпикIуэтар балли 2,5-рэщ.
Фоч гъэуэнымкIэ цIыхухъухэм я зэпеуэм жэз медалыр щызыIэригъэхьащ Масленников Владимир. Ари ехъулIэныгъэшхуэщ.
Рио-де-Жанейрэ етIуанэу Олимп чемпион щыхъуащ Венгрием щыщ Хоссу Катинкэ. МахуитI и пэкIэ метр 400-м комплекснэу есынымкIэ зэрыщытекIуам иджы абы дыщIигъужащ метри 100-м щIыбкIэ есынымкIэ псоми зэрыщефIэкIар. Псори зэхэту Венгрием мы Олимпиадэм щызыIэригъэхьа дыщэ медалищым ящыщу тIур Хоссу Катинкэ къилэжьащ.
ДзюдомкIэ зэхьэзэхуэм и япэ махуэм Мудрэн Беслъэн зэрыщытекIуэрэ Урысей Федерацэм и командэм къыдыхэт адрей щIалэхэм зэкIэ ехъулIэныгъэ яIакъым. Килограмм 66-м нэс зи хьэлъагъхэм я деж медалын-шэу къыщына Пуляевым Ярцеври (кг 73-м нэс) кIэлъыкIуащ. Хэт ищIэн, адрейхэм я Iуэхур нэхъ къикIынкIэ хъунщ.
Жыласэ Заурбэч.
